Šiuo metu taip pat populiari sukčių naudojama schema kai prisidengiama išankstinių mokėjimų kampanijomis. Sukčiai socialiniuose tinkluose ar prekybos portaluose siūlo prekę ir už ją prašo išankstinio apmokėjimo, tačiau pačios prekės nepristato. Tokios sukčiavimo schemos puikiai veikia su žmonėms reikalingomis prekėmis, pavyzdžiui, granulėmis, briketais ir malkomis, kurios dažniausiai siūlomos už ypač patrauklią kainą, akcentuojant, kad pasiūlymas galioja itin trumpą laiką, bei raginant juo pasinaudoti. Sutaupyti norintis asmuo bando pasinaudoti geru pasiūlymu ir yra apgaunamas sukčių.  Išankstinių mokėjimų schema panaši į fiktyvių sąskaitų faktūrų schemą, kai sąskaita faktūra siunčiama įmonės vardu. Įmonė, kurios duomenys nurodyti mokėjimo dokumente iš tikrųjų gali egzistuoti, tačiau banko sąskaitos duomenys sąskaitoje faktūroje būna pakeisti sukčiaus duomenimis.